A Bizottság 192/2001/EK rendelete

(2001. január 30.)

a marha- és borjúhúságazat jövedelemtámogatási programjainak alkalmazására vonatkozó részletes szabályok megállapításáról szóló 2342/1999/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre [1] és különösen annak 4. cikke (8) bekezdésére, 13. cikke (5) bekezdésére és 50. cikke második francia bekezdésére,

mivel:

(1) A támogatási programok tekintetében a legutóbb a 2733/2000/EK rendelettel [2] módosított, a marha- és borjúhús piacának közös szervezéséről szóló 1254/1999/EK tanácsi rendelet részletes alkalmazási szabályainak megállapításáról szóló, 1999. október 28-i 2342/1999/EK bizottsági rendelet 32. cikkében [3] előírt extenzifikációs támogatás alkalmazásában a birtokok állománysűrűségi tényezőjét különösen az érintett naptári év során a gazdaságban található hím szarvasmarhák, tehenek és üszők száma alapján alakítják ki. A marha- és borjúhúspiacon tapasztalható nehéz helyzet következtében, amely különösen a szarvasmarhák szivacsos agyvelőbántalma regisztrált számának emelkedése miatt aggódó fogyasztók elégedetlensége folytán beálló hirtelen keresletcsökkenésnek tudható be, az állatállomány a szokásosnál tovább marad a termelőegységnél. Ezen állatokat a birtok állománysűrűségének megállapításakor számításba veszik, és a tenyésztők ennek megfelelően extenzifikációs támogatásra jogosulatlannak találhatják magukat, amely helyzet ellentétes a szándékolt célkitűzéssel.

(2) Annak érdekében, hogy ilyen kivételes körülmények között a tenyésztők szankcionálását elkerüljék, az állománysűrűség meghatározásakor korlátozott ideig korrekciós átalány-együtthatót kell alkalmazni a szóban forgó időszak alatt a birtokon nyilvántartott számosállategység (SZÁE) számára, feltéve, hogy erről a kivételes piaci helyzetről kiderül, hogy befolyásolja azt az időtartamot, amely alatt az állatokat a extenzifikáció elvének szándékos megsértése nélkül a birtokon tartják.

(3) A 2342/1999/EK rendelet 42. cikke megállapítja a különösen a különleges támogatás révén érintett állatokra vonatkozó elosztási évvel kapcsolatos szabályokat. A marha- és borjúhús piacán tapasztalható nehéz helyzet következtében, amely különösen a szarvasmarhák szivacsos agyvelőbántalma regisztrált számának emelkedése miatt aggódó fogyasztók elégedetlensége folytán beálló hirtelen keresletcsökkenésnek tudható be, az állatállomány levágása és exportja továbbra is komoly mértékben korlátozandó, vagy már teljes mértékben le is állt, és a tenyésztők 2001-re halasztották az állatok 2000-re tervezett levágását, illetve exportját. E kivételes helyzet miatt azoknak a tagállamoknak a tenyésztői, amely tagállamok a fenti rendelet 8. cikkének megfelelően a különleges támogatásnak a levágás vagy az export pillanatában történő megadása mellett döntöttek, nem kapják meg 2000-ben a különleges támogatást, márpedig ez a következmény ellentétes az intézkedés elképzelt céljával.

(4) Ennélfogva rendelkezni kell, hogy azok a tenyésztők, akik 2001-ig elhalasztották a levágást vagy az exportot, korlátozott ideig különleges támogatás iránti kérelmet nyújthassanak be a 2000-es évre.

(5) E rendeletnek az említett fejleményekre való tekintettel haladéktalanul hatályba kell lépnie.

(6) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

A 2342/1999/EK rendelet a következőképpen módosul:

1. A 32. cikk a következő (12) bekezdéssel egészül ki:

"(12) A SZÁE birtokon regisztrált száma e cikk alkalmazása céljából a 2000. október 15-től 2001. március 15-ig terjedő időszakban 0,8-as együtthatóval szorzandók.

Ez az intézkedés akkor alkalmazandó, ha a tagállam megelégedésére kimutatható, hogy a kivételes piaci helyzet következtében az állatokat a szokásosnál tovább tartják a birtokon."

2. A 42. cikk a következő harmadik bekezdéssel egészül ki:

"Az előző bekezdésekkel és a 35. cikk (1) bekezdése ellenére abban az esetben, ha különleges támogatást nyújtanak a 8. cikkben előírt választási lehetőségek alapján – ha az állatot 2001. január 1. és február 28. között vágják le, és ha a kérdéses állat utáni támogatás iránti kérelmet a 2000. naptári évre legkésőbb 2001. március 15-ig benyújtják – a tenyésztő kérésére az elosztási év 2000, és a jövedelemtámogatás összege a 2000. december 31-én érvényes összeg."

2. cikk

Ez a rendelet az Európai Közösségek Hivatalos Lapjában való kihirdetése napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. január 30-án.

a Bizottság részéről

Franz Fischer

a Bizottság tagja

[1] HL L 160., 1999.6.26., 21. o.

[2] HL L 316., 2000.12.15., 44. o.

[3] HL L 281., 1999.11.4., 30. o.

--------------------------------------------------